I sidste uge skrev Iben Engsig Madsen (IEM) debatindlægget 'Hvis du virkelig elsker dyr, holder du dig langt fra zoologiske haver', hvor hun argumenterer for, at kærlighed til dyr ikke kan forenes med at gå i zoologiske haver. Den kritik vil jeg som videnskabelig direktør i København Zoo tillade mig at svare på.

Jeg medgiver Iben Engsig Madsen, at der rundt omkring i verden desværre stadig er en del zoologiske haver, der ikke lever op til de krav, man må stille til nutidens zoologiske haver - de bygger ikke deres drift på videnskabeligt grundlag og vedkender sig ikke det overordnede formål, som enhver zoo burde leve op til, nemlig at medvirke aktivt i bevarelsen af naturens mangfoldighed.

Men selv om der på verdensplan er mange af den slags zoologiske haver, er det ikke dem, der tegner billedet af den moderne zoo, som også bør være fremtidens zoo.